Banská Bystrica 20. augusta (TASR) - Predseda Strany zelených na Slovensku (SZS) Ladislav Ambróš dnes vyzval Stranu maďarskej koalície, aby sa pri rozhodovaní o odchode z vlády rozhodla v prospech Slovenska.
Ako konštatoval na tlačovej besede v Banskej Bystrici, podľa neho to znamená, že SMK by mala po zvážení všetkých plusov a mínusov zotrvať vo vláde. Akákoľvek iná reakcia by mohla zapríčiniť nielen destabilizáciu vládnej koalície, ale by aj veľmi vážne oslabila negociačné pozície SR pri prístupových rokovaniach do Európskej únie.
SZS má záujem na tom, aby koalícia dovládla v pôvodnom zložení. Postup SMK považuje Ambróš za neprimeraný, podľa neho "mala ísť maďarská koalícia cestou kompromisu". Súčasné politické fungovanie je totiž, ako uviedol, pre SMK výhodné v tom, že je politicky akceptovateľná, prijateľná a je členom vládnej koalície. "Je to pre menšinovú stranu lepšia východisková pozícia ako tá, ktorá by ju nútila kričať v opozícii", zdôraznil šéf zelených.
*jm pa